ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΤΡΙΤΟ ΤΜΗΜΑ) ΤΗΣ 1ΗΣ ΙΟΥΛΙΟΥ 1993. - ASTRO-MED GMBH ΚΑΤΑ OBERFINANZDIREKTION BERLIN. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: BUNDESFINANZHOF - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΔΑΣΜΟΛΟΓΙΚΕΣ ΚΛΑΣΕΙΣ - THERMOSCHREIBER. - ΥΠΟΘΕΣΗ C-108/92.



Συλλογή της Νομολογίας του Δικαστηρίου 1993 σελίδα I-03797



Περίληψη

Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κοινό δασμολόγιο * Δασμολογικές κλάσεις * Θερμική συσκευή καταγραφής που μετατρέπει μετρήσεις που έχουν ήδη πραγματοποιηθεί με άλλα όργανα * Κατάταξη στις δασμολογικές κλάσεις 9030 και 9030 81 90 της συνδυασμένης ονοματολογίας * Αποκλείεται

Περίληψη

H συνδυασμένη ονοματολογία έχει την έννοια ότι μια θερμική συσκευή καταγραφής, η οποία συλλαμβάνει εισερχόμενα ηλεκτρικά σήματα που αντιστοιχούν σε τιμές που έχουν μετρηθεί με άλλες συσκευές, μετατρέπει τα σήματα αυτά μέσω ενός αναλογικού-ψηφιακού μετατροπέα, τα προβάλλει και τα καταγράφει σε χαρτί θερμοεκτυπώσεως, δεν εμπίπτει στη δασμολογική κλάση 9030 ούτε, ειδικότερα, στη διάκριση 9030 81 980. Πράγματι, μόνο συσκευές που έχουν ως πραγματικό προορισμό τη διενέργεια μετρήσεων ή ελέγχων ηλεκτρικών μεγεθών μπορούν να θεωρηθούν ως συσκευές για τη μέτρηση ή τον έλεγχο ηλεκτρικών μεγεθών.

Διάδικοι

Στην υπόθεση C-108/92,

που έχει ως αντικείμενο αίτηση του Bundesfinanzhof προς το Δικαστήριο, κατ' εφαρμογήν του άρθρου 177 της Συνθήκης ΕΟΚ, με την οποία ζητείται, στο πλαίσιο της διαφοράς που εκκρεμεί ενώπιον του αιτούντος δικαστηρίου μεταξύ

Astro-Med GmbH

και

Oberfinanzdirektion Berlin,

η έκδοση προδικαστικής αποφάσεως ως προς την ερμηνεία της δασμολογικής διακρίσεως 9030 81 90 της συνδυασμένης ονοματολογίας του κοινού δασμολογίου για το έτος 1990,

ΤΟ ΔΙΚΑΣΤΗΡΙΟ (τρίτο τμήμα),

συγκείμενο από τους M. Zuleeg, πρόεδρο τμήματος, J. C.Moitinho de Almeida και F. Grevisse, δικαστές,

γενικός εισαγγελέας: G. Tesauro

γραμματέας: H. A. Ruehl, υπάλληλος διοικήσεως,

λαμβάνοντας υπόψη τις γραπτές παρατηρήσεις που κατέθεσαν:

* η Astro-Med GmbH, εκπροσωπουμένη από τον Dirk Krueger, δικηγόρο Φρανκφούρτης,

* η Επιτροπή των Ευρωπαϊκών Κοινοτήτων, εκπροσωπουμένη από την Angela Bardenhewer, μέλος της Νομικής Υπηρεσίας, επικουρούμενη από τον Hans-Juergen Rabe, δικηγόρο Αμβούργου,

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 10ης Ιουνίου 1993,

εκδίδει την ακόλουθη

Απόφαση

Σκεπτικό της απόφασης

1 Με διάταξη της 21ης Ιανουαρίου 1992, που περιήλθε στο Δικαστήριο στις 2 Απριλίου 1992, το Bundesfinanzhof υπέβαλε, κατ' εφαρμογήν του άρθρου 177 της Συνθήκης ΕΟΚ, προδικαστικό ερώτημα, ως προς την ερμηνεία της δασμολογικής διακρίσεως 9030 81 90 της συνδυασμένης ονοματολογίας του κοινού δασμολογίου για το έτος 1990.

2 Το ερώτημα αυτό ανέκυψε στο πλαίσιο διαφοράς μεταξύ της εταιρίας Astro-Med GmbH (στο εξής: Astro-Med) και της Oberfinanzdirektion Berlin σχετικά με τη δασμολογική κατάταξη ενός "Thermoschreiber" (θερμικής συσκευής καταγραφής).

3 Σύμφωνα με τη δεσμευτική πράξη περί δασμολογικής κατατάξεως που χορήγησε η Oberfinanzdirektion, η συσκευή αυτή, ορισμένου τύπου (κιβώτιο που περιλαμβάνει, μεταξύ άλλων, έναν αναλογικό-ψηφιακό μετατροπέα), μετατρέπει τα εισερχόμενα ηλεκτρικά σήματα, τα παριστά ως καμπύλη, και χρησιμεύει για την ένδειξη και καταγραφή των μετρήσεων τιμών. Θεωρήθηκε ως (άλλη) "συσκευή για τη μέτρηση ηλεκτρικών μεγεθών, με διάταξη καταγραφής" και κατετάγη στη δασμολογική διάκριση 9030 81 90 της συνδυασμένης ονοματολογίας.

4 Η συνδυασμένη ονοματολογία για το έτος 1990 καθορίστηκε με τον κανονισμό (ΕΟΚ) 2886/89 της Επιτροπής, της 2ας Αυγούστου 1989, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου, για τη δασμολογική και στατιστική ονοματολογία και το κοινό δασμολόγιο (ΕΕ L 282, σ. 1). Η κλάση 9030 της ονοματολογίας αυτής είναι διατυπωμένη ως εξής:

"Ταλαντοσκόπια (παλμοσκόπια), αναλυτές φάσματος και άλλα όργανα και συσκευές για τη μέτρηση ή τον έλεγχο των ηλεκτρικών μεγεθών όργανα και συσκευές για τη μέτρηση ή ανίχνευση των ακτινοβολιών άλφα, βήτα, γάμμα, Χ, κοσμικών ή άλλων ακτινοβολιών ιονισμού:

* άλλα όργανα και συσκευές

9030 81 * με διάταξη καταγραφής

9030 81 10 * που προορίζονται για πολιτικά αεροσκάφη

9030 81 90 * άλλα".

5 Η Astro-Med αντιτάχθηκε σ' αυτή τη δασμολογική κατάταξη, υποστηρίζοντας ότι η περί ης ο λόγος συσκευή δεν επιτελεί λειτουργία μετρήσεως κατά την έννοια της δασμολογικής κλάσεως 9030 και απλώς προβάλλει τιμές που έχουν ήδη μετρηθεί. Κατά την άποψή της, η θερμική συσκευή καταγραφής θα έπρεπε μάλλον να υπαχθεί στη δασμολογική κλάση 8479 που αφορά τις "μηχανές και μηχανικές συσκευές με ιδιαίτερη λειτουργία, που ούτε κατονομάζονται ούτε περιλαμβάνονται αλλού στο κεφάλαιο αυτό".

6 Το Bundesfinanzhof, στο οποίο υποβλήθηκε η διαφορά, υπέβαλε στο Δικαστήριο το ακόλουθο προδικαστικό ερώτημα:

"'Εχει το κοινό δασμολόγιο * συνδυασμένη ονοματολογία του 1990 * την έννοια ότι εμπίπτει μια θερμική συσκευή καταγραφής, όπως αυτή που περιγράφεται στο σκεπτικό, η οποία συλλαμβάνει εισερχόμενα ηλεκτρικά σήματα που αντιστοιχούν προς ορισμένες τιμές μη ηλεκτρικών μεγεθών, μετατρέπει τα σήματα αυτά μέσω ενός αναλογικού-ψηφιακού μετατροπέα (προσαρμογή των τιμών μετρήσεως), τα προβάλλει και τα καταγράφει σε χαρτί θερμοεκτυπώσεως, στη διάκριση 9030 81 90 ως (άλλη) 'συσκευή για τη μέτρηση ηλεκτρικών μεγεθών' ;"

7 Στην έκθεση του εισηγητή δικαστή αναπτύσσονται διεξοδικώς τα πραγματικά περιστατικά της διαφοράς της κύριας δίκης, η εξέλιξη της διαδικασίας και οι γραπτές παρατηρήσεις που κατατέθηκαν ενώπιον του Δικαστηρίου. Τα στοιχεία αυτά της δικογραφίας δεν επαναλαμβάνονται κατωτέρω παρά μόνο καθόσον απαιτείται για τη συλλογιστική του Δικαστηρίου.

8 Στην απόφαση της 4ης Δεκεμβρίου 1990, C-218/89, Shimadzu Europa (Συλλογή 1990, σ. Ι-4391), το Δικαστήριο επεσήμανε ότι η κλάση 9030 της συνδυασμένης ονοματολογίας περιλαμβάνει, κατά το γράμμα της, εκτός από όργανα και συσκευές για τη μέτρηση ή την ανίχνευση ακτινοβολιών, μόνο όργανα και συσκευές για τη μέτρηση ή τον έλεγχο ηλεκτρικών μεγεθών. Με την ίδια απόφαση το Δικαστήριο έκρινε ότι ο προσδιορισμός του περιεχομένου της δασμολογικής αυτής κλάσεως πρέπει να αποτελεί αντικείμενο ερμηνείας στηριζόμενης στον προορισμό των οικείων συσκευών: μόνον οι συσκευές που έχουν ως πραγματικό προορισμό τη διενέργεια μετρήσεων ή ελέγχων ηλεκτρικών μεγεθών μπορούν να θεωρηθούν ως συσκευές για τη μέτρηση ή τον έλεγχο ηλεκτρικών μεγεθών.

9 Σύμφωνα με τα στοιχεία που παρέχει το εθνικό δικαστήριο, η θερμική συσκευή καταγραφής συλλαμβάνει εισερχόμενα ηλεκτρικά σήματα, τα οποία προέρχονται από άλλα όργανα και αντιστοιχούν προς ορισμένες μετρηθείσες τιμές, μετατρέπει τα σήματα αυτά μέσω ενός αναλογικού-ψηφιακού μετατροπέα και τα καταγράφει με τη μορφή καμπύλης σε χαρτί θερμοεκτυπώσεως. Επομένως η συσκευή αυτή, έστω και αν χρησιμοποιεί ηλεκτρικά σήματα, δεν έχει ως προορισμό να πραγματοποιεί η ίδια μετρήσεις ηλεκτρικών μεγεθών αλλά να μετατρέπει ή να προσαρμόζει μετρήσεις που έχουν ήδη πραγματοποιηθεί με άλλα όργανα, για να καταστεί δυνατή η προβολή ή αναγραφή των μεγεθών που έχουν με τον τρόπο αυτό μετρηθεί.

10 Με τη διάταξη περί παραπομπής, το Bundesfinanzhof διερωτάται, εντούτοις, αν μπορεί να υπάρχει αναλογία μεταξύ της εν λόγω συσκευής και ορισμένων ταλαντογράφων (παλμογράφων) που αναφέρονται, ως παράδειγμα, στις επεξηγηματικές σημειώσεις της συνδυασμένης ονοματολογίας για τη δασμολογική κλάση 9030 και τη διάκριση 9030 81 90, με την ονομασία ταλαντογράφοι ή συσκευές καταγραφής με φωτεινές ακτίνες ή υπεριώδεις ακτίνες ή ακόμη διπλοί ταλαντογράφοι.

11 Η θερμική συσκευή καταγραφής δεν μπορεί να συγκριθεί με τις συσκευές αυτές. Σύμφωνα με τις διευκρινίσεις που περιέχονται στις επεξηγηματικές σημειώσεις, οι συσκευές αυτές καταγράφουν ηλεκτρικά μεγέθη με τη μορφή σημάτων μετρήσεων σε χαρτί που είναι ευαίσθητο στο φως. 'Οπως όμως ορθώς επισημαίνουν η Astro-Med και η Επιτροπή, από τις ίδιες διευκρινίσεις προκύπτει ότι, αντίθετα από την επίδικη συσκευή, οι συσκευές αυτές δεν λειτουργούν συνδεδεμένες με άλλα όργανα μετρήσεως αλλά διενεργούν οι ίδιες τις μετρήσεις των ηλεκτρικών μεγεθών, τις οποίες και καταγράφουν κατά τρόπο άμεσο.

12 Κατά συνέπεια, στο προδικαστικό ερώτημα πρέπει να δοθεί η απάντηση ότι η συνδυασμένη ονοματολογία έχει την έννοια ότι μια θερμική συσκευή καταγραφής, η οποία συλλαμβάνει εισερχόμενα ηλεκτρικά σήματα που αντιστοιχούν σε τιμές που έχουν μετρηθεί με άλλες συσκευές, μετατρέπει τα σήματα αυτά μέσω ενός αναλογικού-ψηφιακού μετατροπέα, τα προβάλλει και τα καταγράφει σε χαρτί θερμοεκτυπώσεως, δεν εμπίπτει στη δασμολογική κλάση 9030 ούτε, ειδικότερα, στη διάκριση 9030 81 90.

Απόφαση για τα δικαστικά έξοδα

Επί των δικαστικών εξόδων

13 Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (τρίτο τμήμα),

κρίνοντας επί του ερωτήματος που του υπέβαλε με διάταξη της 21ης Ιανουαρίου 1992 το Bundesfinanzhof, αποφαίνεται:

Η συνδυασμένη ονοματολογία έχει την έννοια ότι μια θερμική συσκευή καταγραφής, η οποία συλλαμβάνει εισερχόμενα ηλεκτρικά σήματα που αντιστοιχούν σε τιμές που έχουν μετρηθεί με άλλες συσκευές, μετατρέπει τα σήματα αυτά μέσω ενός αναλογικού-ψηφιακού μετατροπέα, τα προβάλλει και τα καταγράφει σε χαρτί θερμοεκτυπώσεως, δεν εμπίπτει στη δασμολογική κλάση 9030 ούτε, ειδικότερα, στη διάκριση 9030 81 90.